Llibres de comptabilitat de la Delegació de l'INP
Aquest mes de febrer ha finalitzat la descripció i la instal·lació del fons de Delegació Provincial de Girona de l'Institut Nacional de Previsió (INP).
Fins avui, la documentació que integra aquest fons estava enquadrada com a pertanyent a l'Hospital Universitari de Girona Doctor Josep Trueta però, a partir de l'estudi detallat dels expedients, s'ha deduït que es tracta dels documents resultants de la gestió, majoritàriament administrativa, de l'antiga delegació gironina de l'INP, que va funcionar entre 1945 i 1982.
Es tracta, doncs, d'un nou fons de l'Arxiu Històric de Girona creat, essencialment, a partir d'un conjunt de documents que estaven adscrits a un altre fons.
En les línies següents us detallem la història d'aquest nou fons i algunes de les circumstàncies que han justificat el tractament arxivístic que hem realitzat.
El govern espanyol va crear l'Institut Nacional de Previsió l'any 1908, com a substitut de la Comissió de Reformes Socials i l'Institut de Reformes Socials.
Tenia com a funció principal la promoció de la previsió entre la gent més desfavorida i la millora de les condicions socials dels treballadors.
S'encarregava de l'administració del Seguro Obligatorio de Enfermedad (SOE) que protegia els treballadors econòmicament dèbils.
Amb el pas del temps, l'Institut va assumir els serveis que li anava encomanant el Règim de la Seguretat Social, com el sistema de pensions, les assegurances de maternitat, d'accident del treball, de vellesa i invalidesa i el mutualisme laboral.
L'any 1978, amb la supressió de l'INP, s'implantà a l'Estat espanyol un nou sistema de gestió de la protecció social amb l'establiment de diferents organismes: l'Institut Nacional de la Salut (INSALUD), l'Institut Nacional de la Seguretat Social (INSS), l'Institut Nacional de Serveis Socials (INSERSO), l'Institut Social de la Marina (ISM) i la Tresoreria General de la Seguretat Social.
El 1981 s'inicià el traspàs de competències en matèria d'assistència sanitària de la Seguretat Social a les comunitats autònomes.
Per això, l'any 1983 es va crear l'Institut Català de la Salut (ICS), entitat que des d'aleshores gestiona a Catalunya les prestacions i els serveis sanitaris de la Seguretat Social i la xarxa d'hospitals públics.
Tot i que se sap que la Delegació de l'INP a Girona gestionava una gran quantitat de prestacions, el fons conservat a l'Arxiu Històric de Girona conté la documentació de la gestió comptable dels centres que oferien l'assistència sanitària pública a la província.
Aquests centres eren la Residència Sanitària de Girona (actual Hospital Doctor Josep Trueta) i els ambulatoris de set poblacions gironines: la Bisbal d'Empordà, Figueres, Girona, Olot, Ripoll, Sant Feliu de Guíxols i Santa Coloma de Farners.
Així doncs, els documents del fons ens informen, essencialment, de la gestió de personal, les obres de manteniment, la inspecció dels centres sanitaris, la comptabilitat i els subministraments per aquests centres; per exemple, la sèrie Adquisició de béns i subministre s que conté pressupostos, albarans i factures per la compra de material sanitari per a tots els centres des de l'any 1956 fins al 1979, ininterrompudament.
Com a curiositat, cal mencionar que la direcció de la Residència Sanitària havia de comunicar al Jutjat de Primera Instància i Instrucció de Girona els ingressos per lesions, intoxicacions, accidents laborals o de circulació, amb la finalitat de qualificar-ne la responsabilitat civil.
Aquests comunicats engloben un període llarg 13 anys, de 1966 a 1979.
El fons disposa també d'una sèrie discontínua d'històries clíniques de pacients ingressats a la Residència Sanitària de Girona, entre 1970 i 1975.
Aquesta discontinuïtat és fruit de l'avaluació i tria que va experimentar aquest fons abans d'ingressar a l'Arxiu Històric de Girona.
Tot i que la major part del fons és de lliure accés, la consulta i la reproducció de la documentació amb dades mèdiques i sanitàries dels pacients —com les històries clíniques— estan restringides a les persones titulars de les dades o les que demostrin un interès legítim i directe.
En definitiva, un fons documental que es trobava als dipòsits de l'AHG i que, gràcies a l'acurat treball de descripció, ha abandonat l'anonimat i està en disposició d'atendre les consultes dels nostres usuaris.
ROIG, Josep; MERINO, Purificación i BARÓ, Joan, De la Residència a hospital d'alt nivell 50 anys de l'Hospital Dr.